**YHDISTYMISSOPIMUSLUONNOS LOVIISA - LAPINJÄRVI**

SISÄLLYSLUETTELO

Sisältö

[1. KUNTAJAON MUUTTAMISEN TOTEUTTAMISTAPA JA AJANKOHTA 1](#_Toc402429205)

[1.1. Sopimuksen tarkoitus 2](#_Toc402429206)

[1.2. Sopimuksen sitovuus ja voimaantulo 2](#_Toc402429207)

[1.3. Yhdistetyn kunnan nimi ja vaakuna 2](#_Toc402429208)

[2. KUNTIEN YHDISTYMISEN EDELLYTYKSET JA TAVOITTEET 2](#_Toc402429209)

[2.1. Yhdistymisen edellytykset 2](#_Toc402429210)

[2.2. Yhdistymisen visio ja tavoitteet 2](#_Toc402429211)

[2.3. Yhdistetyn kunnan strategian valmistelu 2](#_Toc402429212)

[3. YHDISTYMISHALLITUS 3](#_Toc402429213)

[3.1. Yhdistymishallituksen toimivalta 3](#_Toc402429214)

[3.2. Yhdistymishallituksen kokoonpano ja valinta 3](#_Toc402429215)

[3.3 Yhdistymishallituksen valmistelu 3](#_Toc402429216)

[3.4. Yhdistymishallitus ja kuntien hallitukset 3](#_Toc402429217)

[4. YHDISTYNEEN KUNNAN HALLINNON JÄRJESTÄMISEN PERIAATTEET 4](#_Toc402429218)

[4.1. Yhdistyneen kunnan johtamisjärjestelmä 4](#_Toc402429219)

[4.2. Luottamushenkilöorganisaatio 4](#_Toc402429220)

[5. HENKILÖSTÖN ASEMA 4](#_Toc402429221)

[5.1. Henkilöstön sijoittuminen yhdistyvän kunnan palvelukseen 4](#_Toc402429222)

[5.2. Henkilöstön asemaa koskevat muut periaatteet 5](#_Toc402429223)

[5.3. Kuntajohtajien asema 5](#_Toc402429224)

[6. PALVELUJÄRJESTELMIEN YHTEENSOVITTAMISEN PERIAATTEET 5](#_Toc402429225)

[6.1. Palveluiden järjestäminen ja kehittäminen 5](#_Toc402429226)

[6.2. Lähipalvelut ja asiakaspalvelupisteet 6](#_Toc402429227)

[6.3. Käyttäjä‐ ja asukasdemokratia 6](#_Toc402429228)

[7. TALOUDENHOIDON PERIAATTEET JA TAVOITTEET 6](#_Toc402429229)

[7.1. Tavoitteet yhdistyneen Loviisan kaupungin talouden hoidolle 6](#_Toc402429230)

[7.2. Loviisan ja Lapinjärven talouden hoito ennen yhdistymistä 7](#_Toc402429231)

[7.3. Investointien toteuttaminen 7](#_Toc402429232)

[8. YHDISTYMISESTÄ AIHEUTUVAT MUUT JÄRJESTELYT 7](#_Toc402429233)

[8.1. Sopimukset 7](#_Toc402429234)

[8.2. Kunnalliset säännöt ja maksut 8](#_Toc402429235)

[8.3. Yhteisöjen ja säätiöiden kotipaikat 8](#_Toc402429236)

# KUNTAJAON MUUTTAMISEN TOTEUTTAMISTAPA JA AJANKOHTA

## 1.1. Sopimuksen tarkoitus

Tämä sopimus on kuntarakennelain (1698/2009) 8 §:n mukainen yhdistymissopimus. Sopimuksen osapuolina ovat Loviisan kaupunki ja Lapinjärven kunta. Kuntajakoa esitetään muutettavaksi siten, että Lapinjärven kunta yhdistyy Loviisan kaupunkiin 1.1.2017 alkaen.

Tässä sopimuksessa uudesta kunnasta käytetään nimeä yhdistetty kunta.

## 1.2. Sopimuksen sitovuus ja voimaantulo

Tämä yhdistymissopimus on sitova valtuustojen yhdistymispäätösesityksistä alkaen. Yhdistetty Loviisan kaupunki aloittaa toimintansa 1.1.2017 ja yhdistymissopimus on voimassa kuntarakennelain mukaisesti kolme vuotta eli vuoden 2019 loppuun saakka.

Kuntarakennelain 29 §:n mukaisesti henkilöstöä koskeva irtisanomissuoja alkaa 1.1.2017 ja kestää viisi (5) vuotta vuoden 2021 loppuun saakka.

## 1.3. Yhdistetyn kunnan nimi ja vaakuna

Yhdistetyn kunnan nimi on Loviisan kaupunki. Kaupunki käyttää Loviisan kaupungin vaakunaa.

# KUNTIEN YHDISTYMISEN EDELLYTYKSET JA TAVOITTEET

## 2.1. Yhdistymisen edellytykset

Kuntarakennelain 2 §:n mukaan kuntajaon kehittämisen tavoitteena on elinvoimainen, alueellisesti eheä ja yhdyskuntarakenteeltaan toimiva kuntarakenne, joka vahvistaa kunnan asukkaiden itsehallinnon edellytyksiä. Tavoitteena on myös, että kunta muodostuu työssäkäyntialueesta tai muusta toiminnallisesta kokonaisuudesta, jolla on taloudelliset ja henkilöstövoimavaroihin perustuvat edellytykset vastata kunnan asukkaiden palvelujen järjestämisestä ja rahoituksesta sekä riittävästä omasta palvelutuotannosta.

Kuntarakennelain 4 §:n mukaan kuntajakoa voidaan muuttaa, jos muutos edistää 2 §:ssä tarkoitettuja kuntajaon kehittämisen tavoitteita sekä parantaa:

* + 1. kunnan toiminnallisia ja taloudellisia edellytyksiä vastata palvelujen järjestämisestä ja tuottamisesta tai muuten edistää kunnan toimintakykyä;
    2. alueen asukkaiden palveluja tai elinolosuhteita;
    3. alueen elinkeinojen toimintamahdollisuuksia; tai
    4. alueen yhdyskuntarakenteen toimivuutta.

Loviisan ja Lapinjärven valtuustot katsovat kuntaliitoksen täyttävän edellä mainitut kuntarakennelaissa asetetut edellytykset.

## 2.2. Yhdistymisen visio ja tavoitteet

Loviisan kaupungin visio toimii pohjana uuden strategian valmistelulle.

Yhdistetty Loviisa tavoittelee strategiassaan asiakaslähtöisiä palveluita, jotka tuovat kuntalaisten arkeen sujuvuutta ja toimivuutta. Yhdistetyn Loviisan tavoitteena on olla vahva toimija alueellaan. Loviisa haluaa toimia maakunnan harvempaan asutun itäisen alueen kehittäjänä sekä alueellisen elinvoiman ja palvelujen turvaajana.

## 2.3. Yhdistetyn kunnan strategian valmistelu

Yhdistetyn Loviisan strategia laaditaan kolmessa eri vaiheessa:

* tällä sopimuksella todetaan tavoitepohja strategian ensimmäisiksi linjauksiksi
* toisessa vaiheessa yhdistymishallitus valmistelee yhdistettävän kaupungin toteuttamista ohjaavat strategiset linjaukset, suunnitelmat ja ohjelmat, joiden pohjalta
* kolmannessa vaiheessa yhdistymishallituksen valmistelema yhdistetyn kaupungin strategia päätetään kaupunginvaltuustossa viimeistään vuoden 2017 aikana,

# YHDISTYMISHALLITUS

## 3.1. Yhdistymishallituksen toimivalta

Loviisan ja Lapinjärven valtuustot asettavat yhdistettävän kunnan valmistelutyötä varten kuntarakennelain 10 § tarkoittaman yhdistymishallituksen. Yhdistymishallitus vastaa yhdistymissopimuksen toimeenpanosta ja huolehtii yhdistyneen kunnan toiminnan ja talouden sekä hallinnon järjestämisen valmistelusta. Yhdistymishallituksen toimikausi päättyy, kun yhdistetyn kunnan valtuusto on valinnut kunnanhallituksen.

Yhdistymishallitus päättää yhdistyvää kuntaa koskevista yhteisistä asioista. Asiat, joilla voidaan nähdä olevan vaikutuksia yhdistyvän kunnan toimintaan ja talouteen, tulee saattaa yhdistymishallituksen käsiteltäviksi.

Yhdistymishallituksesta on muuten soveltuvin osin voimassa, mitä kunnanhallituksesta säädetään.

## 3.2. Yhdistymishallituksen kokoonpano ja valinta

Yhdistyvän kunnan yhdistymishallitukseen valitaan 11 jäsentä ja heille henkilökohtaiset varajäsenet tasa‐arvolain kiintiösäännöstä noudattaen.

Yhdistymishallituksen poliittinen paikkajako noudattelee vuoden 2012 kuntavaalien Loviisan ja Lapinjärven yhteenlaskettua äänestystulosta ja paikkojen jako Loviisan ja Lapinjärven välillä on seuraava:

Loviisa 9 paikkaa ja Lapinjärvi 2 paikkaa.

Yhdistymishallitus valitsee keskuudestaan puheenjohtajan Loviisasta ja tarpeellisen määrän varapuheenjohtajia.

(Vaihtoehtona yhdistymishallituksena toimii Loviisan kaupunginhallitus (11 jäsentä) varajäsenineen täydennettynä Lapinjärven kunnanhallituksen puheenjohtajistolla (3 henkeä) varajäsenineen)

Kuntien valtuustojen tulee kokoontua valitsemaan yhdistymishallituksen jäsenet ja varajäsenet kahden viikon kuluessa siitä, kun valtuustot ovat tehneet päätökset yhdistymisesityksestä valtioneuvostolle.

## 3.3 Yhdistymishallituksen valmistelu

Yhdistymishallituksen valmistelijoina ja esittelijöinä toimivat kuntajohtajat yhdistymishallituksessa nimetyillä vastuilla. Heidän avukseen yhdistymishallitus nimeää valmistelevat viranhaltijat ja sihteerin sekä tarvittavat valmistelutyöryhmät.

## 3.4. Yhdistymishallitus ja kuntien hallitukset

Yhdistyvien kuntien hallitukset toimivat vuosina 2015–2016 käyttäen sitä päätösvaltaa, joka kunnanhallitukselle lainmukaisesti kuuluu. Kuntien yhdistymistä koskevan valtioneuvoston päätöksen tekemisen jälkeen yhdistyvien kuntien viranomaiset eivät saa päättää asioista, joilla olisi merkittäviä yhdistyvää kaupunkia sitovia vaikutuksia ja joista päättäminen olisi yhdistymissopimuksen tarkoituksen vastaista.

# YHDISTYNEEN KUNNAN HALLINNON JÄRJESTÄMISEN PERIAATTEET

## 4.1. Yhdistyneen kunnan johtamisjärjestelmä

Yhdistyneen kunnan johtamisjärjestelmän keskeiset periaatteet sovitaan tässä yhdistymissopimuksessa. Kuntalain muutoksen ja sote- uudistuksen sisällön epävarmuudesta johtuen Loviisan ja Lapinjärven yhdistymissopimuksessa sovitaan yhdistetyn kunnan organisaation päärakenne.

## 4.2. Luottamushenkilöorganisaatio

Yhdistyneen Loviisan kaupungin valtuustoon valitaan 43 valtuutettua. Valtuusto aloittaa toimintansa välittömästi kuntavaalien tuloksen vahvistamisen jälkeen vuoden 2017 alusta.

Mikäli lakimuutos siirtää vaalit vuoden 2017 kesälle kunnat yhdistävät neljäsosan kunkin yhdistyvän kunnan valtuutetuista uudeksi valtuustoksi kevätkaudelle 2017 kunnes uudet vaalit on pidetty ja uusi valtuusto voi aloittaa toimintansa. Yhdistetyn valtuuston nimeämisessä noudatetaan edellisissä kunnallisvaaleissa vaalilain 89 §:n mukaisesti annettujen vertauslukujen suuruuden mukaista järjestystä. Yhdistymishallitus päättää äänestysaluejaosta sekä asettaa keskusvaalilautakunnan, vaalilautakunnat ja vaalitoimikunnat.

Yhdistyneen kunnan toimielinten nimeämisessä noudatetaan alueellista tasapuolisuutta siten, että valtuustoa lukuun ottamatta kaikissa toimielimissä varmistetaan yhdistyvien kuntien edustavuus kuntien tässä sopimalla tavalla. Yhdistyneen kunnan hallituksessa on ensimmäisellä valtuustokaudella 11 jäsentä ja varajäsentä. Hallituksen jäsenten valinnassa noudatetaan ensimmäisellä valtuustokaudella seuraavanlaista niin sanottua kiintiöpaikkamallia, jossa Loviisalla on 9 edustajaa ja Lapinjärvellä 2 edustajaa.

Yhdistyneen kunnan lautakuntiin ja jaostoihin valitaan ensimmäisellä valtuustokaudella enintään 11 jäsentä samalla kiintiöpaikkamallilla kuin hallitukseenkin. Yhdistyneen kunnan luottamushenkilöorganisaatio noudattaa Loviisan kaupungin organisaatiota, kuitenkin sillä poikkeuksella, että vuoden 2017 alusta yhdistetään kulttuuri- ja vapaa-aikalautakunta.

Edellä mainittujen lautakuntien ja jaostojen lisäksi yhdistynyt kunta perustaa muut lakisääteiset toimielimet sekä erikseen nimettävät muut toimielimet.

Toisella valtuustokaudella muutetaan organisaatioita siten, että lautakuntien maksimijäsenmäärä on 9 henkilöä.

# HENKILÖSTÖN ASEMA

## 5.1. Henkilöstön sijoittuminen yhdistyvän kunnan palvelukseen

Kuntajaon muutos on yhdistyvien kuntien ja terveydenhuollon kuntayhtymän henkilöstön osalta kuntarakennelain 29 §:n mukainen liikkeenluovutus. Kaikilla vakinaisilla viranhaltijoilla sekä niillä työntekijöillä, joilla on toistaiseksi voimassa oleva työsopimus, on kuntajakolain 29.2 §:n mukainen taloudellisiin ja tuotannollisiin syihin liittyvä viiden (5) vuoden mittainen irtisanomissuoja. Kyseinen suoja ulottuu vuoden 2017 alusta vuoden 2021 loppuun asti.

Kuntajaon muutoksen myötä Lapinjärven kunnan vakinainen henkilöstö siirtyy Loviisan kaupungin palvelukseen heille soveltuviin tehtäviin. Lähtökohtana on se, että henkilö jatkaa entisessä tehtävässään, mikäli yhdistetyn kunnan organisaatiojärjestelyistä tai työn sisällöstä ei aiheudu muutostarvetta. Eniten muutostarvetta on hallinnollisissa tehtävissä toimivien sijoittumisessa.

Henkilöstön sijoittuminen uuteen organisaatioon varmistetaan 30.10. 2016 mennessä.

Lapinjärven kunnan määräaikainen henkilöstö siirtyy kaupungin palvelukseen tehtyä virkamääräystä tai määräaikaista työsopimusta vastaavaksi ajaksi. Kaikki palvelussuhteet jatkuvat katkeamattomina ja työntekijät siirtyvät ns. vanhoina työntekijöinä Loviisan kaupungin palvelukseen. Määräaikaisen henkilöstön palvelussuhteen mahdollisesta jatkumisesta määräajan jälkeen päätetään erikseen normaalissa järjestyksessä.

Työntekijä ja viranhaltija voidaan kuitenkin irtisanoa, jos hän kieltäytyy vastaanottamasta työnantajan hänelle tarjoamaa työsopimuslain 7 luvun 4 §:n tai kunnallisesta viranhaltijasta annetun lain 37 §:n mukaista uutta työtehtävää tai virkaa.

## 5.2. Henkilöstön asemaa koskevat muut periaatteet

Henkilöstöhallinnon yhdenmukaistamiseksi laaditaan yhdistyvälle kunnalle vuoden 2016 aikana henkilöstösuunnitelma. Suunnitelman yhteydessä laaditaan työn vaativuuden arviointiin perustuva suunnitelma, jonka mukaan palkkaerot kuntien välillä tasoitetaan. Palkkaharmonisoinnin lisäksi ratkaistaan uusi organisaatio, päällikkövastuut, muutoksen kohteeksi joutuvan henkilöstön sijoittuminen sekä nimikkeiden yhdenmukaistaminen. Yhdistyneen kunnan aloittaessa toimintansa varmistetaan henkilöstölle tarvittava muutostuki.

## 5.3. Kuntajohtajien asema

Yhdistyvien kuntien kunnanjohtajien siirtämisestä ja siitä sopimisesta on säädetty kuntarakennelain 8 §:ssä ja 30 §:ssä. Jos yhdistyvän kunnan kunnanjohtaja ei siirry uuden kunnan johtajaksi, hänet siirretään soveltuvaan uuden kunnan virkaan tai työsuhteeseen. Kunnanjohtajan asemasta ja oikeuksista on muutoin voimassa, mitä 29 §:ssä säädetään.

Kuntajaon muutoksen tullessa voimaan Lapinjärven kunnan kunnanjohtajan virka lakkaa ja Lapinjärven kunnanjohtaja siirtyy 1.1.2017 vastaavan tasoiseen virkaan Loviisan kaupungissa neuvotellun johtajasopimuksen ehtojen mukaisesti. Loviisan kaupunginjohtaja jatkaa yhdistetyn kunnan kaupunginjohtajana.

# PALVELUJÄRJESTELMIEN YHTEENSOVITTAMISEN PERIAATTEET

## 6.1. Palveluiden järjestäminen ja kehittäminen

Loviisan ja Lapinjärven yhdistymisessä korostuvat alueen elinvoiman varmistaminen ja palvelujen turvaaminen. Yhdistymisen päätavoitteina tulisi olla:

* lähipalvelujen ja palvelujen saatavuuden turvaaminen,
* alueen elinvoiman ja kehittämismahdollisuuksien varmistaminen,
* asukkaiden osallistumis- ja vaikuttamismahdollisuuksien sekä yhteisöllisyyden tukeminen ja
* kuntatalouden perustan vahvistaminen.

Yhdistynyt kunta rakennetaan yhtenäiseksi vaikuttamis- ja palvelualueeksi.

Yhdistyvän kunnan palvelujen suunnittelua haittaa tällä hetkellä epätietoisuus sosiaali- ja terveyspalvelujen hoitamisesta tulevaisuudessa. Sote- järjestämislain sisällön yksityiskohtia ei vielä tiedetä. Kuntia ohjaa tällä hetkellä kunta- ja palvelurakenneuudistuksesta annettu ns. puitelaki. Puitelain mukaan kunnassa tai yhteistoiminta-alueella, joka huolehtii perusterveydenhuollosta ja sosiaalihuollosta on oltava vähintään n oin 20 000 asukasta viimeistään 1.1.2015 lähtien. Sosiaali- ja terveysministeriössä on valmisteltavana esitys puitelain yhteistoimintavelvoitteiden jatkamisesta vuoden 2016 loppuun saakka. Lakiehdotus on tarkoitus liittää sosiaali- ja terveydenhuollon järjestämislakiin.

Loviisan ja Lapinjärven yhteistoiminta-alue on tähän saakka ollut kuntien yhteistoiminnan lähtökohta ja sen laajentamista myös vanhustyöhön on mietitty. Mikäli tulevat sosiaali- ja terveydenhuollon järjestämissäädökset eivät anna mahdollisuutta vuodesta 2017 alkaen perusterveydenhuollon ja sosiaalihuollon tuottamiseen alueella, voidaan yhdistetyn Loviisan em. palvelut järjestää osana laajemman alueen toimintaa. Tällöin Lapinjärven palvelut otettaisiin huomioon osana Loviisaa.

Avohuollon ja neuvolavastaanottojen säilyminen?

Kouluverkon kehittämisessä noudatetaan Loviisan kaupungin kriteerejä.

## 6.2. Lähipalvelut ja asiakaspalvelupisteet

Yhdistyneessä kunnassa laaditaan palvelumalli, jossa sovitaan siitä, mitä lähipalveluilla tarkoitetaan. Sen jälkeen katsotaan, mitkä palveluista ovat sellaisia, mihin yhdistynyt kunta pystyy vaikuttamaan eli pystyy hoitamaan itse, joita se pystyy tukemaan. Palvelumallissa selvitetään myös, millaisia uusia tapoja on palvelujen tuottamisessa ja miten yhdistynyt kunta voi niitä hyödyntää. Lisäksi katsotaan, miten kuntalaiset saadaan mukaan lähipalvelujen kehittämiseen.

Lapinjärven yhteispalvelupisteen toiminta jatkuu pääkirjaston tiloissa kirkonkylässä.

## 6.3. Käyttäjä‐ ja asukasdemokratia

Uudessa kuntalakiehdotuksessa (22 §) todetaan, että osallistumista ja vaikuttamista voidaan edistää erityisesti:

1. järjestämällä keskustelu- ja kuulemistilaisuuksia sekä kansalaisraateja;
2. selvittämällä asukkaiden mielipiteitä ennen päätöksentekoa;
3. valitsemalla palvelujen käyttäjien edustajia kunnan toimielimiin;
4. järjestämällä mahdollisuuksia osallistua kunnan talouden suunnitteluun;
5. suunnittelemalla ja kehittämällä palveluja yhdessä palvelujen käyttäjien kanssa; sekä
6. tukemalla asukkaiden, järjestöjen ja muiden yhteisöjen oma-aloitteista asioiden suunnittelua ja valmistelua.

Yhdistyneelle kunnalle ovat maaseutuolosuhteet entistä tyypillisempiä. Siksi Loviisa kehittää edelleen sähköisiä osallistumis- ja vaikutusväyliä sekä hyödyntää sosiaalista mediaa ja muita edullisia välineitä.

# TALOUDENHOIDON PERIAATTEET JA TAVOITTEET

## 7.1. Tavoitteet yhdistyneen Loviisan kaupungin talouden hoidolle

Yhdistyneen kunnan taloudenpidon periaatteet konkretisoidaan vuoden 2017 talousarviossa, jonka uusi valtuusto hyväksyy yhdistymishallituksen valmistelun pohjalta.

Yhdistynyt Loviisan kaupunki saa kuntajakoselvityksen perusteella toteutuessaan valtiolta yhdistymisavustusta 2 miljoonaa euroa, joka maksetaan osissa vuosina 2017 ‐ 2019 (800 000 €, 600 000 € ja 600 000 €).

Yhdistymisavustus tullaan yhdistyneessä Loviisan kaupungissa käyttämään kuntarakennelain 42 a §:n mukaisesti yhdistymisestä aiheutuviin kustannuksiin kuten yhdistyvän kaupungin toiminnan kehittämiseen (lähidemokratia, uudenlaiset palveluiden tuotantomallit, digitalisointi, sähköisten palvelujen kehittäminen), talouden vahvistamiseen sekä palkkojen harmonisointiin sekä toimintojen muuhun yhteensovittamiseen. Edellä mainittuihin kohteisiin käytettävät valmistelukustannukset vuosina 2015 – 2016 kirjataan erikseen Loviisan kaupungin kirjanpitoon.

Yhdistetyssä kunnassa yhdistymisavustus käytetään seuraavasti:

* Toimintojen yhteensovittamisen kustannuksiin (tietojärjestelmäkustannukset, palkkojen harmonisointi) yhteensä 200 000 €
* Yhdistyneen kunnan kehittämishankkeeseen (digitalisointi, sähköisten palvelujen kehittäminen) yhteensä 150 000 €
* Lapinjärven kunnanviraston muutostyöt yhteensä 100 000 e
* Lapinjärven kunnanvaltuuston vuonna 2016 osoittamaan kohteeseen yhteensä 500 000 €
* Loviisan kaupunginvaltuuston vuonna 2016 osoittamaan kohteeseen yhteensä 1 050 000 €

## 7.2. Loviisan ja Lapinjärven talouden hoito ennen yhdistymistä

Yhdistyvät kunnat hoitavat talouttaan vastuullisesti. Toiminnassaan ne noudattavat kuntarakennelain 31 §:ää, jossa säädetään yhdistyvän kunnan viranomaisen toimivallasta. Sen mukaan kuntien yhdistymistä koskevan valtioneuvoston päätöksen tekemisen jälkeen yhdistyvän kunnan viranomainen ei saa päättää asioista, joilla olisi merkittäviä uutta kaupunkia sitovia vaikutuksia ja joista päättäminen olisi yhdistymissopimuksen tarkoituksen vastaista.

Tällä yhdistymissopimuksella sovitaan lisäksi, että 31 §:n rajoitusta noudatetaan myös niinä kuukausina, jolloin kuntien valtuustot ovat jo tehneet yhdistymisesityksestä päätökset, mutta valtioneuvosto ei ole omaa päätöstään vielä antanut.

Mikäli vuosien 2015 ‐ 2016 aikana kunnissa tulee talousarvion poikkeamia, asia on käsiteltävä ja hyväksyttävä yhdistymishallituksessa. Talousarvion laadintaa vuodelle 2016 ohjaa yhdistymishallitus.

## 7.3. Investointien toteuttaminen

Kuntaliitospäätöksen jälkeen yhdistyvän kunnan alueen investointien ja resursoinnin kokonaissuunnittelusta ja toteutuksesta vastaa yhdistymishallitus. Yhdistyvät kunnat noudattavat kuitenkin investoinneissa vuoden 2014 ja taloussuunnitelman 2015-2016 otettujen investointien toteuttamista. Mikäli taloudellisesta tilanteesta johtuen investointisuunnitelmia ei voida täysimääräisesti toteuttaa, karsitaan investointeja kuntien alueella tasapuolisesti asukaslukujen ja investointisuunnitelmien lähtötasojen mukaisesti.

# YHDISTYMISESTÄ AIHEUTUVAT MUUT JÄRJESTELYT

## 8.1. Sopimukset

Yhdistyvien kuntien keskinäiset kunnallista yhteistoimintaa koskevat sopimukset päättyvät 31.12.2016. Loviisan ja lapinjärven sopimukset siirtyvät automaattisesti yhdistyneelle kaupungille. Yhdistymishallituksen tehtävänä on neuvotella uuden kokonaisuuden näkökulmasta tarvittavat muutokset kaikkiin sopimuksiin 31.12.2016 mennessä.

## 8.2. Kunnalliset säännöt ja maksut

Yhdistynyt kunta päättää kunnallisista säännöistä ja maksuista 1.1.2017 alkaen. Kunnalliset maksut, taksarakenteet ja taksat harmonisoidaan siten, että ne ovat yhtenevät koko yhdistyvän kaupungin alueella 1.1.2017.

## 8.3. Yhteisöjen ja säätiöiden kotipaikat

Yhdistyvän kaupungin alueella toimivien yhtiöiden, yhdistysten, osuuskuntien tai muiden yhteisöjen, toiminimien tai säätiöiden kotipaikaksi tulee Loviisan kaupunki. Viranomaiset tekevät tarvittavat muutokset rekisteriin viran puolesta kuntarakennelain 34 §:n mukaisesti.